b"\n_START_ARTICLE_\nTalp\xc3\xb3 com\xc3\xba\n_START_SECTION_\nDescripci\xc3\xb3\n_START_PARAGRAPH_\n\xc3\x89s un talp\xc3\xb3 de potes curtes i orelles molt petites que queden amagades entre els p\xc3\xa8ls del cap. La cua \xc3\xa9s curta: fa, a tot estirar, 1/3 de la longitud del cap m\xc3\xa9s el cos. Tot i que mena una vida totalment subterr\xc3\xa0nia i cavadora, les seves extremitats no presenten adaptacions especials per a excavar, llevat de les ungles de les mans, m\xc3\xa9s llargues i robustes que les dels peus._NEWLINE_El pelatge \xc3\xa9s bru gris\xc3\xb3s pel dors, m\xc3\xa9s groguenc pels flancs i encara m\xc3\xa9s clar amb tonalitats grises pel ventre. La cua presenta un color for\xc3\xa7a clar, tirant a crema, tant per la part superior com per la inferior._NEWLINE_Dimensions corporals: cap + cos= 9 - 11\xc2\xa0cm; cua = 2 - 3,5\xc2\xa0cm_NEWLINE_Pes: 19 - 32\xc2\xa0g.\n_START_SECTION_\nH\xc3\xa0bitat\n_START_PARAGRAPH_\nEspais oberts, preferentment camps de conreu -d'alfals, de naps, de remolatxes, de fruiters (pomeres, pereres), etc.-, on pot arribar a causar veritables estralls. Tamb\xc3\xa9 se'l pot trobar en h\xc3\xa0bitats curiosos, com per exemple als talussos i als parterres separadors de les autopistes, on s'ha fet localment molt abundant.\n_START_SECTION_\nCostums\n_START_PARAGRAPH_\nColonial i fonamentalment di\xc3\xbcrn, \xc3\xa9s el m\xc3\xa9s subterrani de tots els talpons. Totes les activitats les realitza a sota terra, en unes galeries llargues i tortuoses que ell mateix excava. All\xc3\xa0 cerca aliment (arrels, bulbs, tubercles), reposa, s'aparella, cria, etc. Solament surt a la superf\xc3\xadcie per iniciar l'excavaci\xc3\xb3 d'una nova galeria o per cercar menjar que no troba sota el s\xc3\xb2l, com per exemple fruits caiguts dels arbres.\n_START_SECTION_\nRastre\n_START_PARAGRAPH_\nLa terra que treu de les galeries l'acumula a la superf\xc3\xadcie en uns pilonets semblants als de la rata talpera, per\xc3\xb2 de mida m\xc3\xa9s petita i amb la terra m\xc3\xa9s engrunada.\n_START_SECTION_\nEsp\xc3\xa8cies semblants\n_START_PARAGRAPH_\nEls altres talpons de tons marronosos tenen la cua bicolor, m\xc3\xa9s fosca per sobre que per sota."